Aleksei Venediktov

Aleksei Aleksejevitš Venediktov (vene keeles Алексей Алексеевич Венедиктов; sündinud 18. detsembril 1955 Moskvas) on Venemaa ajakirjanik ja poliitikavaatleja. 

Ta on aktsiaselts Ehho Moskvõ aktsionär 18% osalusega ja 1998. aastast raadiojaam Ehho Moskvõ peatoimetaja. 2017 veebruari seisuga oli ta kõige enam tsiteeritud ajakirjanik Venemaal.

Ta on 2016. aastast Moskva Linna Ühiskondliku Koja liige.

Haridus- ja töökäik
Pärast Moskva Riikliku Pedagoogilise Instituudi lõpetamist 1978. aastal töötas Venediktov 20 aastat kooliõpetajana, sealhulgas 19 aastat Troparjovo-Nikulinos asuva Moskva 875. Üldharidusliku Keskkooli ajalooõpetajana.

Alates 1990. aasta augustist töötab Venediktov raadiojaamas Ehho Moskvõ. Seal alustas ta korrespondendina, seejärel tegutses poliitikavaatlejana ja informatsiooniteenistuse juhina. 1998. aastal valiti ta raadiojaama peatoimetajaks.

2012. aastal oli ta ajalooteemalise kogupereajakirja Diletant asutajaid. 2015. aastast on ta selle omanik.

Esinemine Washingtonis Kennani instituudis
2018. aasta jaanuaris esines Venediktov Washingtonis Kennani instituudis. Vastates Lauri Mälksoo (2017. aasta septembrist Kennani instituudi fellow) küsimusele, kas on veel riike või kohti, mis võiksid (lisaks Krimmile) ahvatleda Venemaa presidenti, märkis Venediktov, et "Venemaa põeb postimperiaalset sündroomi, mis on normaalne ehk banaalne".  Kuid erinevalt Gruusiast ja Ukrainast, on Baltimaadega teine lugu. "Baltimaades on tõepoolest NATO. Baltimaades seisavad elava kilbina tuumariikide pataljonid. Ja Vene vägede kokkupõrge nendega ja tappa sõdureid...". Venediktov jättis lause lõpetamata ja vahetas teemat – tuletas kuulajatele meelde, millega algas ameerika kirjaniku Tom Clancy viimane poliitiline põnevik.

Vaated
Venediktov on ateist. Poliitilistelt vaadetelt määratleb ta end konservatiiviks. Ta on Ronald Reagani ja Margaret Thatcheri vaadete austaja.

Tunnustus
1996 – auhind "Venemaa kuldsulg"
2004 – Võssotski-nimeline auhind "Oma rada" 
2008 – Artjom Boroviki ajakirjandusauhind 
2006 – Auleegioni rüütli orden (president Jacques Chiraci ametiajal)
Auleegioni ohvitseri orden (president Emmanuel Macroni ametiajal)

Isiklikku
Venediktovi emapoolne vaarisa, Moskva ülikooli professor Abram Dõhhovitšnõi (1882–1963) ja vanaema, riikliku preemia laureaat Nina Dõhhovitšnaja (1914–2006) olid ehituskonstruktorid. Venediktovi isa, mereväeohvitser allveelaevnik Aleksei Venediktov hukkus tormisel merel nädal enne Aleksei Venediktovi sündi. Venediktovi isapoolne vanaisa Nikolai Venediktov (1910–?) töötas NKVD-s. 

Venediktovi abikaasa Jelena Sitnikova (sündinud 1969) töötab raadiojaamas Ehho Moskvõ. Neil on poeg Aleksei (sündinud 2000).

Venediktov valdab prantsuse keelt.

Raamatud
2013: Алексей Венедиктов. "Исповедь махрового реакционера" ('Purureaktsionääri pihtimus'). Алгоритм, Москвa, 240 lk, tiraaž 3000 eks, ISBN 978-5-4438-0515-3

Viited

Välislingid

Aleksei Venediktovi intervjuu Eesti presidendiga. youtube.com, 1. aprill 2017 
Eksklusiivne intervjuu Aleksei Venediktoviga. arhiiv.err.ee, 16. aprill 2017
Александр Проханов – Алексей Венедиктов. «Скрытая угроза». youtube.com, 22. mai 2017
Aleksei Venediktovi esinemine Kennani instituudis. youtube.com, 19. jaanuar 2018 (vene keeles; Lauri Mälksoo küsimus 38:10)
Juri Dudi intervjuu Aleksei Venediktoviga. youtube.com, 13. märts 2018

Venemaa ajakirjanikud
Raadiojaama Ehho Moskvõ saatejuhid
Auleegioni rüütlid
Sündinud 1955